**Մակրոտնտեսական կանխատեսումներ և վերլուծություն**

**1. Ներածություն**

Տարեկան բյուջետային ծրագրի այս հատվածը ներկայացնում է ընթացիկ տնտեսական իրավիճակը հանրապետությունում, ինչպես նաև 2016 թվականի մակրոտնտեսական հեռան­կարները:

**Տնտեսական կանխատեսումների նպատակը**

**­**

**Հայաստանի տնտեսության իրավիճակի կանխատեսումները նկարագրում են այն իրական միջավայրը, որի պայմաններում գործելու է կառա­վարությունը:** Մյուս կողմից կառավարության հարկաբյուջետային քաղաքականությունն ազդում է մակրոտնտեսական միջավայրի վրա, հետևա­բար մակրոտնտեսական կանխատեսումները հնարա­վորություն են տալիս հասկանալու, թե կառա­վա­րության որդեգրած հարկա­բյու­ջետային քաղաքականությունը որքանով է համահունչ տնտեսու­թյան այլ հատվածների զարգացման միտումներին:

**Տնտեսական կանխատեսումների իրականացման երկրորդ կարևոր հիմնավորումն այն է, որ ազգային տնտեսության իրավիճակը մեծ ազդեցություն ունի կառավարության ֆինանսական ռեսուրսների վրա:** Տնտեսական բարձր աճն ապահովում է գործարարների ավելի մեծ եկամուտներ, որոնք իրենց հերթին կառավարության համար ապահովում են ավելի մեծ հարկային եկամուտներ: Եվ հակառակը, տնտեսական աճի ցածր մակարդակը բերում է հարկերի ավելի ցածր մակարդակի և կառավարության կողմից տրամադրվող սոցիալական աջակցության և օժանդակության ավելի մեծ պահանջարկի: Մակրոտնտեսական կանխատեսումները նաև հիմք են հանդիսանում ապագայում բյուջեի վրա հնարավոր ծանրաբեռնվածության մեծացման հետ կապված ռիսկերի գնահատման համար:

**Տնտեսության նկարագրություն**

**Տնտեսությունը կարելի է նկարագրել ցուցանիշների հետևյալ հիմնական խմբերով**.

* Համախառն առաջարկ (չափվում է տնտեսության առանձին ճյուղերում ստեղծված ավելաց­ված արժեքների իրական աճերով և համախառն ներքին արդյունքի (ՀՆԱ) իրական աճով),
* Համախառն պահանջարկ (չափվում է պետական, մասնավոր հատվածների և արտաքին աշխարհի կողմից ապրանքների և ծառայությունների վրա կատարվող ծախսումներով, սպառում/ՀՆԱ, ներդրում/ՀՆԱ, զուտ արտահանում/ՀՆԱ),
* Գնային փոփոխականներ (ՀՆԱ դեֆլյատոր, որն իրենից ներկայացնում է տնտեսությունում ստեղծված ՀՆԱ-ի գների փոփոխությունը, և գնաճ, որը չափվում է սպառողական գների ինդեք­սով (ներառյալ ներմուծված սպառողական ապրանքների գները) (ՍԳԻ)),
* Ֆինանսական համակարգի խորություն (չափվում է հետևյալ փոփոխականներով` փողի ագրե­գատներ/ՀՆԱ, վարկեր/ՀՆԱ, ավանդներ/ՀՆԱ, և ցույց է տալիս, թե բանկային համա­կարգը որքանով է ներգրավված երկրի տնտեսական կյանքում),
* Արտաքին աշխարհի հետ տնտեսական հարաբերություններ (չափվում է հիմնականում երկրի ընթացիկ հաշվի հաշվեկշռով),
* Պետական հատվածի դիրքը տնտեսությունում (չափվում է հիմնականում պետական հատ­վածի ծախսերի և եկամուտների ծավալով, պետական ծախսեր/ՀՆԱ, հարկային եկա­մուտներ/ՀՆԱ):

Աղյուսակ 1-ում ներկայացված է տնտեսության ներկա իրավիճակի հակիրճ նկարագրու­թյունը` ըստ վերը նշված վեց գլխավոր տնտեսական բնութագրիչների: ՀՀ կառավարության բյուջետային ուղերձի այս հատվածում նկարագրված են նաև այն հիմնական գործոններն ու միտումները, որոնք պայմանավորում են աղյուսակ 3.1-ում նշված ցուցանիշերը և տնտեսու­թյան զարգացման հեռանկարները:

**Աղյուսակ 1. ՀՀ 2016 թվականի պետական բյուջեի հիմքում դրված հիմնական տնտեսական չափորոշիչներ**

|  |  |  |  |  |  |
| --- | --- | --- | --- | --- | --- |
| Չափորոշիչ | 2012 | 2013 | 2014 | 2015 | 2016 |
| Փաստացի  | Փաստացի | Փաստացի | Կանխատեսում | Կանխատեսում |
| Տնտեսական աճ (ՀՆԱ % փոփոխություն) | 7.2 | 3.3 | 3.5 | 2.5 | 2.2 |
| Ներդրումների մակարդակ (Ներդրում/ՀՆԱ %) | 25.3 | 22.3  | 21.1  | 20.1  | 20.3 |
| Սպառման մակարդակ (Սպառում/ՀՆԱ %) | 98.1 | 99.1  | 97.9  | 96.3  | 94.5 |
| ՀՆԱ ինդեքս դեֆլյատոր | 98.8 | 103.4 | 102.7 | 103.2 | 104.0 |
| Գնաճ միջին | 2.6 | 5.8 | 3.0  | 4.3 | 4.0 |
| Գնաճ 12-ամսյա | 3.2 | 5.6 | 4.6  | 3.0 | 4.0 |
| Պետական բյուջեի պակասուրդ/ՀՆԱ % | -1.4  | -1.6  | -1.86  | -3.8 | -3.5 |
| Ընթացիկ հաշիվ/ՀՆԱ | -10.0  | -7.6  | -7.3  | -5.8 | -6.2 |

**2. Համախառն առաջարկ**

**Երկրում համախառն առաջարկն իրական արտահայտությամբ չափվում է տնտեսության առանձին ճյուղերում ստեղծված ավելացված արժեքների հանրագումարով**: Դրա փոփոխությունը նախորդ տարվա համեմատ գնահատվում է ՀՆԱ-ի իրական աճի[[1]](#footnote-1) միջոցով: Ուստի այս բաժնում կներկայացվի տնտեսության հիմնական ճյուղերում ստեղծված ավելացված արժեք­ների փոփոխու­թյան դինամիկան վերջին տարիներին և ապագա ակնկալվող զարգա­ցում­ները:

**Վերջին տարիների միտումները, ընթացիկ իրավիճակը և կանխատեսումները**

 **Համաշխարհային ֆինանսական ճգնաժամից հետո երկրի տնտեսական աճի կառուց­վածքում տեղի են ունեցել որակական տեղաշարժեր ի օգուտ ավելի արտադրողական ճյուղերի:** Տնտեսական աճին ետճգնաժամային տարիներին սկսել է առավելապես նպաստել տնտեսության արտահանելի հատվածը՝ արդյունաբերությունը և գյուղատնտեսությունը:

**2014 թվականին տնտեսական աճը հիմնականում պայմանավորված էր գյուղատնտե­սության և ծառայությունների ոլորտներով:** 2014 թվականին 3.5% աճ է արձանագրվել, պայմա­նավորված հիմնականում գյուղատնտեսության և ծառայությունների ճյուղերով[[2]](#footnote-2): Նշված ժա­մանակա­հատվածում ծառայությունների ոլորտն աճել է 5.7%-ով, որի հաշվին ապահովվել է տնտեսական աճի 2.5 տո­կո­սային կետը, իսկ գյուղատնտեսության աճը կազմել է 7.6%, որն ապա­հովել է տնտեսական աճի 1.4 տոկոսային կետը: Արդյունաբերությունը և շինարարությունը նվազել են համապատասխա­նաբար 0.7% և 4.6%-ով՝ բացասական նպաս­տում ունենալով տնտեսական աճին:

**Չնայած արտաքին աշխարհից եկող բացասական զարգացումներին՝ 2015թ. հունվար-հուլիսին տնտեսության աճի միտումը շարունակվեց:** 2015 թվականի հուն­վար-հուլիսին գրանցվել է տնտեսական ակտիվության ցուցանիշի (ՏԱՑ)[[3]](#footnote-3) աճ. նախորդ տար­վա նույն ժամանակահատվածի նկատմամբ ցուցանիշն աճել է 4.2%-ով: Ընդ որում, տնտեսական ակտիվու­թյանը նպաստել են հիմանականում գյուղատնտեսությունն ու արդյունաբերությունը: ՏԱՑ-ի աճին դրական նպաստում են ունեցել գյուղատնտեսության (3.2 տոկոսային կետ) և արդյունաբերության (0.8 տոկոսային կետ) համախառն թողարկման իրական աճերը: Ծառայությունները և շինարարությունը տնտեսական ակտիվությանը գրեթե չեն նպաստել:

**Կանխատեսում.** **2015 թվականին տնտեսական աճը հիմնականում պայմանավորված կինի գյուղատնտեսության և արդյունաբերության ճյուղերով**: 2015 թվականին ներքին տնտեսական զարգացումների միտումները և արտաքին աշխարհից եկող զարգացումները հիմք են հանդիսացել 2015 թվականին 2.5% տնտեսական աճի կանխատեսման համար:

**2016 թվականին տնտեսական աճը ավելի համեստ կլինի`պայմանավորված հիմնա­կանում արտաքին զարգացումներով` մասնավորապես Ռուսաստանի տնտեսության և պղնձի համաշխարհային գների ամկմամբ:** 2016 թվականի հա­մար իրական ՀՆԱ-ի աճը կանխատեսվում է ավելի ցածր 2015 թվականի համե­մատությամբ` 2.2%-ի չափով, որին հիմնականում կնպաստեն արդյունաբերության և գյուղատնտեսության ճյուղերը: Տնտեսական աճի կանխատեսման մեջ հաշվի է առնվել Ռուսաստանի տնտեսական աճի միտումները:

**Աղյուսակ 2.1. Տնտեսության ճյուղերի իրական աճերը 2012-2016թթ. (ավելացված արժե­քով)**

|  |  |  |  |  |  |
| --- | --- | --- | --- | --- | --- |
|  | **2012** | **2013** | **2014** | **2015** | **2016** |
|  | **փաստ.** | **փաստ.** | **փաստ.** | **կանխ.** | **կանխ.** |
| **ՀՆԱ** | 7.2 | 3.3 | 3.5 | 2.5 | 2.2 |
| **Արդյունաբերություն** | 6.3 | 6.3 | -0.7 | 4.1 | 3.7 |
| **Գյուղատնտեսություն** | 9.5 | 7.6 | 7.8 | 9.5 | 4.0 |
| **Շինարարություն** | 4.8 | -7.4 | -4.6 | 1.0 | 1.0 |
| **Ծառայություններ** | 6.3 | 3.1 | 5.7 | 0.6 | 1.3 |
| **Արտադրանքի հարկեր (հանած սուբսիդիաներ)** | 9.9 | 3.6 | 1.8 | -2.7 | 1.5 |

Գծապատկեր 2.1.-ում ներկայացված են տնտեսության առանձին ճյուղերում արձանագրված և կանխատեսվող ՀՆԱ-ի իրական աճին ճյուղերի նպաստման չափերը:

**Գծապատկեր 2.1. Տնտեսության առանձին ճյուղերում արձանագրված և կանխատեսվող ՀՆԱ-ի իրական աճին նպաստման չափերը.**

**2.1. Արդյունաբերություն**

**Չնայած ճգնաժամից հետո արդյունաբերության ճյուղը տնտեսության ամենաարագ վերա­կանգնվող ճյուղն է եղել՝ 2014 թվականին արդյունաբերության ճյուղը նվազել է՝ պայմանա­վորված հիմնականում էլեկտրաէներգիայի արտադրության նվազմամբ:**

2014 թվականին արդյունաբերությանը դրական է նպաստել հիմնականում մշակող արդյունա­բերության աճը (6.2%): Սակայն ճյուղը նվազում է արձանագրել, որը պայմանավորված էր հիմնա­կանում էլեկտրաէներգիայի արտադրության, ինչպես նաև հանքագործական արդյունաբերության ենթաճյուղերում արձանագրված նվազման ցուցանիշներով: Էլեկտրաէներգիայի արտադրության նվազմանը (15.5%) նպաստել է արտահանման ծավալների կրճատումը: Իսկ հանքագործական արդյունաբերության (5.0%) նվազումը համահունչ էր միջազգային շուկայում մետաղների գների նվազման միտումին[[4]](#footnote-4):

**2015 թվականի արդյունաբերության ճյուղը աճել է՝ հիմնականում պայմանավորված հանքա­գործական արդյունաբերության ճյուղով:** 2015 թվականի հունվար-հուլիս**[[5]](#footnote-5)** ամիսներին արձանագրվել է արդյունաբերական արտադրան­քի համախառն թողարկման ծավալների 4.1% աճ: Չնայած 2015 թվականին մետաղների գները շարունակել են նվազել` 2015 թվականին արդյունաբերության աճին հիմնականում նպաստել է հանքագործական արդյունաբերությունը, որն աճել է 34.4%-ով: Դա պայմանավորված էր Թեղուտի հանքավայրի շահագործման արդյունքներով: Մշա­կող արդյունաբերությունը նվազել է 3.1%-ով, որը հիմնականում պայմանավորված էր սննդամթերքի (9.6%), խմիչքների (22.1%) և հիմնային մետաղների արտադրության (10.8%) ծավալների նվազմամբ: Մշակող արդյունաբերությանը միակ էական նպաստումն ունեցել է ծխախոտի արտադրության (52.1%) աճը, որն էլ պայմանավորված է դեպի Իրաք արտահանման ծավալների մեծ աճով: Էլեկտրաէներգիայի արտադրությունը աճել է 2.8%-ով, որը պայմանավորված է եղել հիմանականում էլեկտրաէներգիայի արտահանման աճով:

**Կանխատեսում**. **2015 թվականին արդյունաբերության աճը պայմանավորված կլինի հիմնականում հանքագործական արդյունաբերությամբ:** Արդյունաբերության ճյուղում տարվա առաջին 7 ամիսների տնտեսական զարգացման միտումները վկայում են, որ 2015 թվականի տարեկան աճը կկազմի շուրջ 4.1%:

**2016թ.** **թվականին կանխատեսվում է արդյունաբերության ավելի համեստ աճ՝ պայմա­նավորված արտաքին և ներքին զարգացումներով:** Արդյունաբերության աճը 2016 թվականին կկազմի շուրջ 3.7%ճ: Աճի դանդաղումը պայմանավորված կլինի հանքագործական արդյունա­բերության 2015 թվականին բարձր բազայով, գործընկեր երկրների տնտեսական աճի, մետաղների գների նվազման կանխատեսումներով:

**2.2. Գյուղատնտեսություն**

**Վերջին տարիներին գյուղատնտեսության ճյուղը բնութագրվել է բարձր աճի միտումով՝ պայմանավորված հիմնականում բուսաբուծության ենթաճյուղով:** Ճյուղում 2014թ. արձանագրվել է 7.6% աճ: Գյուղատնտեսության ճյուղի աճին նպաստել է հիմնականում բուսաբուծության բարձր աճը: Ընդ որում՝ բուսաբուծության ենթաճյուղի աճը պայմանավորված է եղել աճի թե էքստենսիվ, թե ինտենսիվ գործոններով:

**2015 թվականի հունվար-հուլիսին գյուղատնտեսության բարձր աճի միտումները շարու­նակվել են:** Գյուղատնտեսության և ձկնորսության համախառն թողարկումն իրական արտահայտու­թյամբ աճել է 15.4%-ով[[6]](#footnote-6), որը զուգակցվել է բուսաբուծության, անասնաբուծության և ձկնորսության 28.6% 4.2% և 29.3% աճերով: Անասնաբուծության ճյուղի աճն ուղեկցվել է մսի արտադրության 4.5%, կաթի արտադրության 3.5% և ձվի արտադրության 1.3% աճի ցուցանիշներով: 2015 թվականին, նույնպես, գյուղատնտեսության աճը պայմանավորված է եղել թե էքստենսիվ, թե ինտենսիվ գործոն­ներով: Մասնավորապես. ցանքատարածություններն աճել են շուրջ 5.5%-ով, անասնագլ­խա­քա­նակը մինչև 4%-ով[[7]](#footnote-7), հետևաբար մնացած մասը՝ պայմանավորված է եղել բնակլիմայական պայմանների ազդեցությամբ և արտադրողականության աճով:

**Կանխատեսում. 2015 թվականին ընթացիկ զարգացումներին համահունչ կանխատեսվում է գյուղատնտեսության բարձր աճ:** 2015 թվականի տարեվերջին գյուղատնտեսության իրական աճը կկազմի շուրջ 9.5%: Ընթացիկ զարգացումների համեմատ ավելի ցածր աճը պայմանավորված է նրանով, որ պտղի գծով 2015թ. աննախադեպ աճ է արձանագրվել, մինչդեռ մյուս մշակաբույսերի գծով աճն ավելի համեստ է, ինչը մինչև տարեվերջ կհանգեցնի ճյուղի աճի տեմպի նվազմանը:

**2016թ. գյուղատնտեսության աճը կանխատեսվում է պատմական ներուժային մակար­դա­կին համահունչ:** 2016 թվականին ճյուղի աճը կկազմի շուրջ 4%: Կանխատեսման համար հիմք են հանդիսացել ճյուղի զարգացմանն ուղղված կառավարության կողմից իրականացվող[[8]](#footnote-8) ծրագրերի ակնկալվող արդյունքներն ու նախորդ տարիներին ճյուղի զարգացման միտումները:

**2.3. Շինարարություն**

**Շինարարության ճյուղում գրանցվել է համեստ աճի միտում:** Չնայած վերջին տարիներին տնտեսությունում իրականացված շինարարության ծավալները նվազել են, 2015 թվականի հունվար-հուլիս ամիսներին ոլորտում գրանցվել է համեստ աճի միտում: 2011 թվականից շինարարության ճյուղի զարգացումները չեն դրսևորել հստակ միտումներ, ինչն արտահայտվել է ճյուղի աճի տատա­նողականությամբ, իսկ 2013-2014 թվականներին գրանցվել է միջինում 6% նվազում:

2015 թվականի հունվար-հուլիս ամիսներին շինարարության ծավալները իրական արտահայ­տու­թ­յամբ նախորդ տարվա նույն ժամանակաշրջանի նկատմամբ աճել են 0.4%-ով: Շինարա­րու­թյան ծավալների աճին հիմնականում նպաստել է բնակչության միջոցների և միջազգային վարկերի միջոցների հաշվին իրա­կա­նաց­ված շինարարության ծավալների համապատասխանաբար 21.4% և 24.9% աճերը: Բա­ցա­սա­կան նպաս­տում են ունեցել համայնքների և պետական բյուջեի միջոցների հաշվին իրականացված շինարա­րու­թյան ծավալների համապատասխանաբար՝ 77.6% և 8.9% նվա­զումները:

2015 թվականի առաջին յոթ ամիսներին տնտեսությունում իրականացված շինարարության ծավալում խոշոր մասնաբաժին են ունեցել անշարժ գույքի հետ կապված` (29.6%), տրանսպորտի՝ (9.5%), կացության և հանրային սննդի կազմակերպում՝ (7.9%), ջրամատակարարում, կոյուղի, թափոնների կառավարում և մշակում` (7.3%) և էլեկտրականության, գազի, գոլորշու և լավորակ օդի մատակարարում` (7.0%) գործունեության տեսակներով իրականացված շինարարության ծավալները:

**Կանխատեսում. Շինարարության ճյուղի աճը կանխատեսվում է ընթացիկ զարգացում­ներին համահունչ:** Հաշվի առնելով 2015 թվականի միտումները և նախորդ տարվա չորրորդ եռամսյակի ցածր բազան ակնկալվում է, որ մինչև տարեվերջ ճյուղի աճը կկազմի շուրջ 1%: Իսկ 2016 թվականին կանխատեսվում է ճյուղի աճի պահպանում, ինչը հիմնականում կուղեկցվի պետական բյուջեի միջոցների հաշվին իրականացվելիք շինարարության ծավալների կրճատմամբ և մասնավոր ներդրումների աճով:

**2.4. Ծառայություններ և առևտուր**

**Վերջին տարիներին ծառայությունների ոլորտում շարունակական աճ է արձանագրվել:** 2011-2014թթ. արձանագրվել են աճի համեմա­տա­բար բարձր ցուցանիշներ՝ 2011թ.-ի 4.7%-ից 2014 թվականին հասնելով 7.8%-ի:

**2015 թվականին ծառայությունները շարունակել են աճել, սակայն նախորդ տարվա հա­մեմատ ավելի դանդաղ տեմպերով:** 2015 թվականի հունվար-հուլիս ամիսների ընթացքում մա­տուց­ված ծառայությունների ծա­վա­լը (առանց առևտրի շրջանառության) 2014 թվականի համապա­տասխան ժամանակահատվածի համեմատ, իրական արտա­հայ­տու­թյամբ, աճել է 2.4%-ով ինչին հիմնականում նպաստել է մշակույթ, զվարճություն­նե­ր և հանգիստ ոլորտներում մատուցված ծառայու­թյունների 62.3% աճը: Մեծ նպաստում է ու­նե­ցել նաև ֆինանսական և ապահովագրական գործունեության ոլորտում մատուցված ծառայությունների 10.6% աճը:

Ճյուղին բացասա­կան նպաստում են ունեցել հիմնականում տրանս­պոր­տի (26.3%) և տեղե­կատվության ու կապ գործունեության տեսակի մասով (0.6%) իրականացված ծառայությունների ծավալների անկումը:

**2015 թվականի հունվար-հուլիս ամիսներին առևտրի շրջանառության ծավալները նվազել են:** 2015 թվականի հունվար-հուլիս ամիսներին առևտրի շրջանառությունը նախորդ տարվա նույն ժամանա­կա­շրջանի համեմատ նվազել է 4.7%-ով, ինչին նպաստել են առևտրի բոլոր տեսակներով իրականացված շրջանառության ծավալների անկումը, որոնցից նշանակալի է եղել մանրա­ծախ առևտրի շրջանառության անկումը (6.2%): 2015 թվականի հունվար-հուլիս ամիսներին առևտրի ծավալները նվազումը պայմանավորված է եղել ինչպես արտաքին ազդեցություններով պայմանավորված (դրամական փոխանցումների նվազում) իրական տնօրինվող եկամտի աննշան անկմամբ, այնպես էլ վարկավորման ծավալների իրական նվազմամբ:

**Կանխատեսում.** **Ծառայությունների ճյուղի աճը ցածր կլինի ՀՆԱ-ի աճից:** Հաշվի առնելով ընթացիկ զարգացումները և 2015 թվականի ա­ճի միտումները մինչև տարեվերջ աճը կկազմի շուրջ 0.6%, իսկ 2016 թվա­­կան­ին ճյուղի աճը կլինի մի փոքր բարձր կազմելով 1.3%՝ տնօրինվող եկամտի միտումներին համահունչ:

**2.5. Աշխատանքի շուկա**

**Վերջին տարիների գործազրկության մակարդակը շարունակական նվազման միտումներ է արձանագրել, չնայած այն դեռևս մնում է բավականին բարձր:** Տնտեսության վերա­կանգնմանը զուգընթաց գործազրկության մակարդակը 2010 թվականի 19.0%-ից 2014 թվականին նվազել է մինչև 17.6%-ի:

2014 թվականին արձանագրվել է միջին աշխատավարձի 8.2% աճ, իսկ 2015 թվականի հունվար-հուլիսին` 2015 թվականի նույն ժամանակահատվածում գրանցված ցուցանիշի նկատմամբ աշխատավարձերն աճել են 9.9%-ով: 2015 թվականի հունվար-հուլիսին պետական հատվածի աշխատավարձի աճը կազմել է 12.6%, մասնավոր հատվածինը` 7.0%: Ընթացիկ տարվա անցած յոթ ամիսներին տնտեսության պետական և ոչ պետա­կան հատվածներում միջին ամսական անվա­նական աշխատավարձերը կազմել են համա­պա­տաս­խանաբար` 160322 և 207702 դրամ, իսկ միջին աշխատավարձը` 179963 դրամ:

Իրական աշխատավարձի աճը, 3.0% միջին գնաճի պայմաններում, 2014 թվականին կազմել է 5.1%: 2015 թվականի հունվար-հուլիսին արձանագրված 5.0% միջին գնաճի պայմաններում, իրական աշխատավարձն աճել է 4.7%-ով:

**Ամփոփելով նշենք, որ 2016 թվականին տնտեսությունում կաճի արտահանելի հատվածի մաս­նաբաժինը:** Ամբողջական առաջարկի ճյուղային կառուցվածքում ետճգնաժամային տարիներին մեծացել է արտահանելի հատվածի[[9]](#footnote-9) մասնաբաժինը՝ կազմելով 2012-2014թթ. միջինում ՀՆԱ-ի 34.4%-ը: 2016թ. տնտեսությունը կշարունակի ընթանալ ետճգաժամային տարիներին նախանշած ճա­նապարհով և տնտեսության արտահանելի հատվածը կկազմի ՀՆԱ-ի 35.8%-ը (տես գծապատկեր 2):

**Գծապատկեր 2.3. Տնտեսության ճյուղերի տեսակարար կշիռները ՀՆԱ-ում 2012-2016 թթ.**

**3. Համախառն պահանջարկ**

**Համախառն պահանջարկը պատկերացում է տալիս տնտեսությունում եկամուտների ծախսման ուղղությունների վերաբերյալ:** Համախառն պահանջարկը կազմված է ներքին և արտաքին պահանջարկներից: Ներքին պահանջարկը տեղեկատվություն է տալիս, թե ձևավորված եկա­մուտները ուղղվելու են սպառմանը, թե ներդրվելու են տնտեսության մեջ: Նշվածը հիմնականում բնութագրվում է պետական և մասնավոր հատվածների կողմից ստեղծված ընդհանուր եկամտում սպառման և ներդրումների մասնաբաժիններով, որոնք արտացոլվում են սպառում/ՀՆԱ և ներդրումներ/ՀՆԱ ցուցանիշներով: Իսկ արտաքին պահանջարկը տեղեկատվություն է տալիս գործընկեր երկրների կողմից մեր ապրանքների և ծառայությունների վրա կատարված ծախսումների մասին, որը բնութագրվում է զուտ արտահանման ցուցանիշով:

**Վերջին տարիների միտումները, ընթացիկ իրավիճակը և կանխատեսումները**

**3.1. Սպառում**

**2014 թվականին տնօրինվող եկամտի իրական աճին համահունչ վերջնական սպառման ցուցանիշը համեստ իրական աճ է արձանագրել՝ կազմելով 1.1%:** Ընդ որում սպառման իրական աճը պայմանավորվել է ինչպես մասնավոր, այնպես էլ խթանող հարկաբյուջետային քաղաքակա­նության արդյունք հանդիսացող պետական սպառման աճերով: Զուգահեռաբար, սպառման իրական աճը զիջել է ՀՆԱ-ի իրական աճին, որի արդյունքում սպառման տեսակարար կշիռը ՀՆԱ-ում 2013 թվականի նկատմամբ նվազել է:

**2015 թվականի հունվար-հունիսին[[10]](#footnote-10) վերջնական սպառումն իրական արտահայտությամբ աճել է 0.4**%-**ով՝ պայմանավորված մասնավոր հատվածի սպառմանն ուղղված ծախսերի նվազմամբ, որի ազդեցությունը տնտեսության վրա հակազդվել է խթանող հարկաբյուջետային քաղաքականության միջոցով:** 2015 թվականի առաջին կիսամյակում դրամական փոխանցումների ներհոսքի նվազմամբ պայմանավորված մասնավոր հատվածի տնօրինվող եկամտի և վարկավորման ծավալների իրական նվազման պայմաններում մասնավոր հատվածի սպառումը իրական արտահայտությամբ նվազել է 1%-ով, իսկ պետական սպառումը խթանող հարկաբյուջետային քաղաքա­կանության արդյունքում աճել է 10.7%-ով:

**Կանխատեսում.** Ընթացիկ տարվա զարգացումներով պայմանավորված 2015 թվականին ակնկալվում է սպառման 0.6% իրական նվազում: 2016 թվականին ակնկալվում է, որ կարձանագրվի սպառման 0.3% աճ:

**3.2. Կապիտալ ներդրումներ**

**Կապիտալ ներդրումների հետճգնաժամային նվազման միտումը շարունակվել է 2014 թվականին:** 2014 թվականին կապիտալ ներդրումները նվազել են 2.6%-ով, որը համահունչ է շինարարության նվազման միտումներին: Ընդ որում մասնավոր հատվածի ներդրումները նվազել են 3.6%-ով, իսկ պետական ներդրումներն աճել` 3%-ով:

**2015 թվականի հունվար-հունիսին կապիտալ ներդրումները նվազել են՝ պայմանավորված մասնավոր ներդրումների նվազմամբ:** 2015 թվականի առաջին կիսամյակում կապիտալ ներդրում­ները նախորդ տարվա նույն ժամանակահատվածի նկատմամբ իրական արտահայտու­թյամբ նվազել են 1.9%-ով` պայմանավորված մասնավոր ներդրումների շուրջ 4.5% իրական նվազմամբ: Մասնավոր ներդրումների նվազմանը նպաստել են շինարարության աճի տեմպերի դանդաղումը, տնտեսության իրական հատվածի վարկավորման աճի տեմպերի դանդաղումը և օտարերկրյա ուղղակի ներդրումների նվազումը: Մասնավոր ներդրումների թույլ ակտիվության բացասական հետևանքները մեղմելու նպատակով իրականացվել է խթանող հարկաբյուջետային քաղաքականություն, որի արդյունքում 2015 թվականի հունվար-հունիս ամիսներին պետական ներդրումներն իրական արտահայտությամբ աճել են 16.6%-ով:

 **Կանխատեսում.** Հաշվի առնելով 2015 թվականի զարգացումները՝ 2015 թվականին ակնկալվում է ներդրումների 5.1% նվազում, իսկ 2016 թվականին կանխատեսվում է ներդրումների 3.4% աճ:

**3.3 Զուտ արտահանում**[[11]](#footnote-11)

**Զուտ արտահանման հետճգնաժամային բարելավման միտումը շարունակվել է նաև 2014 թվականին, որին զգալիորեն նպաստել է արտահանման աճը:** 2014 թվականին ապրանքների և ծառայությունների արտահանումն իրական արտահայտությամբ աճել է 6.4%-ով, իսկ ներմուծումը՝ նվազել 1%-ով: Արտահանման ծավալների ավելացումը պայմանավորված է եղել համաշ­խարհային տնտեսությունում պահանջարկի աստիճանական վերականգնմամբ, ինչպես նաև կառավարության կողմից արտա­հանողներին ցուցաբերած օժանդակությամբ: Ներմուծման կրճատումը պայմանա­վորված է եղել տնօրինվող եկամտի աճի տեմպերի էական դանդաղմամբ և ներմուծման բարձր գներով:

**2015 թվականի հունվար-հունիսին զուտ արտահանումը բարելավվել է՝ հիմնականում պայմանավորված ներմուծման նվազմամբ:** 2015 թվականի հունվար-հունիսին ապրանքների և ծառայությունների արտահանման իրական ծավալները նախորդ տարվա նույն ժամանակահատվածի համեմատ դրամային արտահայտությամբ աճել են 0.7%-ով` պայմանավորված արտաքին պահան­ջարկի նվազմամբ, արտաքին շուկաներում արտահանողների գնային մրցունակության թուլացմամբ և դոլարի նկատմամբ դրամի փոխարժեքի արժեզրկմամբ: Մյուս կողմից, ապրանքների և ծառայությունների ներմուծումը իրական արտահայտությամբ նվազել է 20.4%-ով, ինչը պայմա­նավորված է եղել փոխարժեքի արժեզրկմամբ պայմանավորված ներմուծման գների աճով, վերաարտահանվող ապրանքների աճի տեմպի նվազմամբ, նախորդ տարի ներմուծված մեքենաների քանակի բարձր աճով, ինչպես նաև բնակչության տնօրինվող եկամտի իրական նվազմամբ:

**Կանխատեսում.** 2015 թվականին արտաքին պահանջարկի վարընթաց միտումների և փոխարժեքի արժեզրկման պայմաններում ակնկալվում է արտահանման շուրջ 10.6% իրական աճ, իսկ ներմուծման՝ 7.7% իրական նվազում: 2016 թվականին կանխատեսվում է արտահանման և ներմուծման համապատասխանաբար 1.8% և 1.7% իրական նվազում:

**Աղյուսակ 3.1. ՀՆԱ-ի ծախսային բաղադրիչների իրական աճերը, տոկոս**

|  |  |  |  |  |  |
| --- | --- | --- | --- | --- | --- |
|  | 2012 | 2013 | 2014 | 2015\* | 2016\* |
|  | փաստ. | փաստ. | փաստ. | կանխ. | կանխ. |
| Սպառում | 7.7 | 1.7 | 1.1 | -0.6 | 0.3 |
| Ներդրում | 0.5 | -9.1 | -2.6 | -5.1 | 3.4 |
| Արտահանում | 8.4 | 8.6 | 6.4 | 10.6 | -1.8 |
| Ներմուծում | -2.8 | -2.1 | -1.0 | -7.7 | -1.7 |
| **Ընդամենը ՀՆԱ** | **7.2** | **3.3** | **3.5** | **2.5** | **2.2** |

**Աղյուսակ 3.2. Ծախսային բաղադրիչների տեսակարար կշիռը ՀՆԱ-ի կազմում**

|  |  |  |  |  |  |
| --- | --- | --- | --- | --- | --- |
|  | 2012 | 2013 | 2014 | 2015\* | 2016\* |
|  | փաստ. | փաստ. | փաստ. | կանխ. | կանխ. |
| Սպառում | 98.1 | 99.1 | 97.9 | 96.3 | 94.5 |
| Ներդրում | 25.3 | 22.3 | 21.1 | 20.1 | 20.3 |
| Զուտ արտահանում, այդ թվում` | -20.8 | -19.8 | -18.4 | -13.3 | -13.8 |
| Արտահանում[[12]](#footnote-12) | 27.6 | 28.4 | 28.5 | 30.4 | 30.1 |
| Ներմուծում3 | 48.4 | 48.2 | 46.9 | 43.7 | 44.0 |
| **Ընդամենը ՀՆԱ** | **100** | **100** | **100** | **100** | **100** |

**4. Գնային փոփոխականներ**

Տնտեսությունում գների մակարդակը բնութագրվում է սպառողական գների ինդեքսով (ՍԳԻ) կամ ՀՆԱ դեֆլյատորով: Իսկ դրանց փոփոխությունները ցույց են տալիս տնտեսու­թյունում նկատվող գնաճի կամ գնանկման միտումները: ՍԳԻ-ն ցույց է տալիս որոշակի սպա­ռողական ապրանքների (ներառյալ ներմուծված) զամբյուղի գների վարքագիծը, իսկ ՀՆԱ դեֆլյա­տորը` միայն մեր տնտեսությունում ստեղծված ապրանքների և ծառայությունների գների վարքագիծը:

**Վերջին տարիների միտումները, ընթացիկ իրավիճակը և կանխատեսումները**

**4.1. Սպառողական գներ**

**2012-2014 թվականներին վարվել է ընդլայնող դրամավարկային քաղաքականություն`** թուլացնելով և մեղմելով դրամավարկային պայմանները, համախառն պահանջարկի ընդլայնմանը և գնաճի տեմպերի վերականգնմանը նպաստելու համար: Սակայն, 2014 թվականի տարեվերջին ճշգրտվել է դրամավարկային քաղաքականության ուղղությունները` ֆինանսական և արժույթային շուկաներում ձևավորված լարվածության մեղմման նպատակով:

Հետագայում, հարկաբյուջետային և դրամավարկային քաղաքականությունների կոորդինաց­ված և հաշվեկշռված իրականացման շնորհիվ գնաճը մեղմվել է և տարեվերջին մոտեցել թույլատրելի միջակայքի սահմանին: Փաստացի զարգացումների արդյունքում 2014 թվականի երկրորդ կիսամ­յակում դիտվել է գնաճային միջավայրի աստիճանական ընդլայնում, որը ինչ-որ չափով գերազանցել է սպասելիքները՝ պայմանավորված տարեվերջին աշխարհում և, հատկապես տարածաշրջանում խորացած աշխարհաքաղաքական հիմնախնդիրներով: 2014 թվականի դեկտեմբերին արձանագրվել է 3.0% գնաճ՝ (նախորդ տարվա նույն ժամանակահատվածի 1.1%-ի համեմատ), ձևավորելով գնաճային միջավայր, ինչի պարագայում 12-ամսյա գնաճը ավելացել է և ամսվա վերջին կազմել` 4.6%: Ընդ որում, աճի գերակշռող մասը՝ շուրջ 2.0 տոկոսային կետը, տեղի է ունեցել դեկտեմբերին, երբ արտերկրից և ՀՀ հիմնական գործընկեր Ռուսաստանից արտարժութային փոխանցումների զգալի կրճատման պարագայում, ՀՀ արտարժույթի շուկայում արձանագրվեց դրամի կտրուկ արժեզրկում: Վերջինս անմիջապես անդրադարձավ ապրանքային շուկայի վրա՝ ընդլայնելով գնա­ճային միջավայրը և ձևավորելով գնաճային սպասումներ:

ՀՀ սպառողական շուկայում արձանագրված 4.6% 12-ամսյա գնաճը առավելապես պայմա­նավորվել է պարենային ապրանքների (ներառյալ ոգելից խմիչքը և ծխախոտը) ապրանքախմբում արձանագրված 6.3% գնաճով (նպաստումը գնաճին` 3.4 տոկոսային կետ), իսկ ոչ պարենային ապրանքների խմբում արձանագրվել է 1.6% գնաճ (նպաստումը գնաճին` 0.3 տոկոսային կետ) և բնակչությանը մատուցված ծառայությունների ոլորտում արձանագրվել է 3.0% սակագների հավելաճ (նպաստումը գնաճին` 0.9 տոկոսային կետ):

2014 թվականի միջին գնաճը կազմել է 3.0%, որը հիմնականում պայմանավորվել է պարենային ապրանքների (ներառյալ ոգելից խմիչք և ծխախոտ) գների 2.2% աճով (նպաստումը գնաճին` 1.2 տոկո­սային կետ), ոչ պարենային ապրանքների գների 1.7% աճով (նպաստումը գնաճին` 0.3 տոկոսային կետ) և ծառայությունների սակագների 5.1% աճով (նպաստումը գնաճին` 1.6 տոկոսային կետ):

**2015 թվականի երկրորդ եռամսյակում ՀՀ սպառողական շուկայում դեռևս պահպանվել է թիրախից բարձր գնաճային միջավայրը:** 2015 թվականի հուլիսին 12-ամսյա գնաճը կազմել է 5.0%, որը պայմանավորվել է պարենային ապրանքների (ներառյալ ոգելից խմիչքը և ծխախոտը) ապրանքախմբում արձանագրված 5.2% գնաճով (նպաստումը գնաճին` 2.6 տոկոսային կետ), ոչ պարենային ապրանքների գների` 5.8% (նպաստումը գնաճին` 1.2 տոկոսային կետ) և ծառա­յություն­ների սակագների 3.7% (նպաստումը գնաճին` 1.1 տոկոսային կետ) աճերով: 2015 թվականի առաջին եռամսյակում ՀՀ դրամավարկային դիրքը պահպանելու նպատակով բարձրացվել է վերաֆինան­սավորման տոկոսադրույքը` սահմանելով 10.5 և անփոփոխ է թողել դրամավարկային պայմանները, քանի որ հակակշռելու էր օգոստոսից էլեկտրաէներգիայի սակագնի հնարավոր բարձրացման գնաճային ազդեցությունը:

**Կանխատեսում.** Տարվա երկրոդ կիսամյակում 12-ամսյա գնաճը կնվազի և կգտնվեի թույլատրելի միջակայքի ներքևի հատվածում: Այդուհանդերձ կպահպանվեն արտաքին և ներքին տնտեսությունից եկող ռիսկերը, որոնց դրսևորման պարագայում հնարավոր է գնաճային միջավայրի ընդլայնում և դրամավարկային քաղաքականության ուղղությունների համապատասխան ճշգրտում` ուղղված միջնաժամկետ հատվածում գնաճի նպատակի իրագործմանը:

**Գծապատկեր 4.1. 2000-2016 թվականների գնաճի (ՍԳԻ) դինամիկան**

***ՀՆԱ դեֆլյատոր:***2014 թվականին ՀՆԱ ինդեքս դեֆլյատորի աճը կազմել է 27%: ՀՆԱ դեֆլյատորի աճը հիմնականում պայմանավորված էր ծառայությունների և արդյունաբերության դեֆլյատորների աճով:

2015 թվականի վեց ամիսների տվյալներով ՀՆԱ դեֆլյատորը ցածր 3.5 տոկոս աճ է ունեցել, որին մեծ նպաստում է ունեցել ծառայությունների դեֆլյատորի աճը: ՀՆԱ դեֆլատորի ցածր մակարդակի ձևավորմանը նպաստել է գյուղատնտեսության դեֆլյատորի 10.8% անկումը:

**Կանխատեսում.** Մինչև տարեվերջ, կանխատեսվում է գրանցվածից ավելի ցածր` 103.2 տոկոս ՀՆԱ դեֆլյատոր, իսկ 2016 թվականին, դեֆլյատորը կկազ­մի շուրջ 104%:

**5. Ֆինանսական շուկա**

Ֆինանսական շուկաները բնութագրվում են մի շարք ցուցանիշների համախմբով: Սակայն, այս բաժնում մենք կուսումնասիրենք հիմնականում երկու ցուցանիշ` առաջինը ֆինան­սական միջնորդու­թյան խորությունը և երկրորդը` ֆինանսական շուկայում ձևավոր­ված տոկոսադրույքները` որպես ֆինանսական միջոցների ձևավորված գին:

Ֆինանսական միջնորդության խորության ցուցանիշը բնութագրում է, թե ֆինանսական ինստիտուտները (բանկեր, վարկային կազմակերպություններ, ներդրումային ընկերություններ և այլն) ինչ չափով են ներգրավված տնտեսություն մեջ:

Ֆինանսական շուկայում ձևավորված տոկոսադրույքներն ազատ մրցակցության պայման­ներում ցույց են տալիս, թե ինչքան է փողի գինը` հաշվի առած ֆինանսական շուկայի մասնակիցների կողմից գնահատվող տարբեր ռիսկերի աստիճանը: Եթե տոկոսադրույքները բարձր են տրված ռիսկայնության աստիճանի պարագայում, ապա տնտեսությունում առկա է գնաճային ճնշումներ կամ սպասումներ և հակառակը:

Այսինքն, ֆինանսական շուկայում ձևավորվում է փողի առաջարկը, պահանջարկը (փո­ղի զանգված, փողի բազա) և դրա գինը (բանկային տոկոսադրույք) տնտեսական գործու­նեու­­թյուն ծավա­լող­ների համար: Այդ տեսանկյունից, ֆինանսական կայունությունը մակ­րոտնտե­սական կայունության պահպանման համար ունի կարևոր նշանակություն:

**Վերջին տարիների միտումները, ընթացիկ իրավիճակը և կանխատեսումները**

**5.1. Փողի զանգված**

**2012-2014 թվականներին տնտեսության աճի կայունացման զուգահեռ փողի զանգվածի միջին աճը կազմել է 14.2%:** Ընդ որում նույն ժամանակահատվածի համար փողի զանգվածում բանկային համակարգից դուրս կանխիկը միջինում աճել է 0.2**%**, դրամային ավանդները` 15.5**%**, իսկ արտարժութային ավանդները` ընդամենը 22.5**%**: 2015 թվականի հուլիսին փողի զանգվածն աճել է 10.1**%** նախորդ տարվա նույն ժամանակահատվածի նկատմամբ:

2012-2014 թվականներին փողի բազայի միջին աճը կազմել է 10.5**%**: Այսպիսով նշված ժամանակահատվածի համար ԿԲ-ից դուրս կանխիկը և պարտադիր պահուստները դրամով միջի­նում աճել են, համապատասխանաբար` 1.4**%** և 30.5**%**, իսկ պարտադիր պահուստները արտար­ժույթով միջինում աճել են 39.5**%**: 2015 թվականի հուլիսին փողի բազան աճել է 12**%** նախորդ տարվա նույն ժամա­նակահատվածի նկատմամբ: 2014 թվականին նկատվել է առևտրային բանկերի կողմից ռեզիդենտներին և ոչ ռեզիդենտներին տրված վարկերի (դրամով և արտարժույթով տրամադրված) աճի դանդաղում: Այսպես, 2014 թվականի դեկտեմբերի վերջի դրությամբ նախորդ տարվա համեմատ առևտրային բանկերի կողմից ռեզիդենտներին և ոչ ռեզիդենտներին տրված վարկերն ավելացել են ընդամենը 82.9 մլրդ դրամով, կամ 10.4**%-**ով[[13]](#footnote-13) (2013 թվականի դեկտեմբերի վերջի դրությամբ նախորդ տարվա համեմատ աճը կազմել է 192.6 մլրդ դրամ կամ 12%) և ՀՆԱ-ի մեջ կազմել 45.2**%** (2013 թվականին արձանագրված 39.3%-ի դիմաց):

**5.2. Բանկային ակտիվներ՝ վարկեր, ավանդներ**

**ՀՀ ֆինանսական շուկայում 2015 թվականի հունվար-հուլիս ամիսներին նկատվել է 2014 թվականի տարեվերջի լարվածության զգալի թուլացում:** 2015 թվականի հուլիսին նախորդ տարվա նույն ամսվա նկատմամբ վարկերն ավելացել են 205.1 մլրդ. դրամով կամ 10.9**%**: Առևտրային բանկերի կողմից ռեզիդենտներից և ոչ ռեզիդենտներից ներգրավված ավանդները (դրամով և արտարժույթով) 2014 թվականի դեկտեմբերի վերջի դրությամբ նախորդ տարվա նույն ժամանա­կահատվածի համեմատ ավելացել են 145.1 մլրդ. դրամով, կամ շուրջ 9**%** և ՀՆԱ-ի մեջ կազմել 36.3**%**: 2015 թվականի հուլիսին նախորդ տարվա նույն ամսվա նկատմամբ ավանդներն աճել են 184.6 մլրդ. դրամով (11.1%-ով):

**Աղյուսակ 5.2. Բանկային ակտիվներ/ՀՆԱ 2012-2014 թվականներին (մլրդ դրամ)**

|  |  |  |  |
| --- | --- | --- | --- |
|  | 2012 | 2013 | 2014 |
| Վարկեր | 1605.7 | 1798.3 | 2188.4 |
| Վարկերի կշիռը ՀՆԱ-ում, %[[14]](#footnote-14) | 37.6 | 39.5 | 45.2 |
| Ավանդներ | 1212.1 | 1612.4 | 1757.5 |
| Ավանդների կշիռը ՀՆԱ-ում, % | 28.4 | 35.4 | 36.3 |

*\*Տվյալների աղբյուրը ՀՀԿԲ*

 Առևտրային բանկերի մինչև մեկ տարի ժամկետով դրամով ներգրավված ավանդների միջին տոկոսադրույքը 2014 թվականի դեկտեմբերի վերջի դրությամբ կազմել է 12.53%` 2013 թվականի նույն ժամանակահատվածի 10.42%-ի համեմատ: Իսկ առևտրային բանկերի դրամով տրամադրված վարկերի միջին տոկոսադրույքը 2014 թվականի դեկտեմբերի վերջի դրությամբ կազմել է 16.21%` 2013 թվականի 15.04%-ի համեմատ: Առևտրային բանկերի մինչև մեկ տարի ժամկետով դրամով ներգրավված ավանդների միջին տոկոսադրույքը 2015 թվականի հուլիսին կազմել է 14.44**%**` 2014 թվականի 10.27**%-**ի համեմատ, իսկ դրամով տրամադրված վարկերի միջին տոկոսադրույքը` 18.18**%,** 2014 թվականի` 15.76**%** նկատմամբ:

 Առևտրային բանկերի մինչև մեկ տարի ժամկետով դրամով ներգրավված ավանդների և վարկերի միջին տոկոսադրույքների միջև սպրեդը 2015 թվականի հունվար-հուլիս ամիսներին 2014 թվականի նույն ժամանակահատվածի նկատմամբ նվազել է 2.6 տոկոսային կետով` կազմելով 3.7 տոկոսային կետ:

**Աղյուսակ 5.2. Ֆինանսական շուկայի տոկոսադրույքները 2012-2014 թվականներին և 2015 թվականի հունվար-հուլիս ամիսներին**

|  |  |  |  |  |
| --- | --- | --- | --- | --- |
|   | 2012 | 2013 | 2014 | 2015 |
| VII | XII | VII | XII | VII | XII | I | II | III | IV | V | VI | VII |
| Վարկերի միջի նտոկոսադրույք \* | 16.6 | 16.0 | 16.1 | 15.0 | 15.8 | 16.2 | 16.8 | 18.7 | 19.1 | 17.1 | 17.7 | 17.3 | 18.2 |
| Ավանդների միջին տոկոսադրույք \* | 10.1 | 10.1 | 10.1 | 10.4 | 10.3 | 12.5 | 12.1 | 14.0 | 15.2 | 13.3 | 15.3 | 14.8 | 14.4 |

\* Հաշվարկված է մինչև 1 տարի ժամկետով՝ բացառությամբ ցպահանջի, միայն դրամով տրամադրված վարկերի և ներգրավված ավանդների համար:

\*Տվյալների աղբյուրը ՀՀ ԿԲ

**6. Վճարային հաշվեկշիռ**

**Հայաստանի արտաքին տնտեսական գործունեության արդյունքում տեղի են ունենում տնտե­սական հոսքեր դեպի հանրապետություն և հակառակ ուղղությամբ: Այդ հոսքերը արտացոլ­վում են երկրի վճարային հաշվեկշռում:** Վճարային հաշվեկշիռը բաղկացած է երկու հիմնական բաժիններից.

* ընթացիկ հաշիվ (ցույց է տալիս ոչ ռեզիդենտների հետ իրականացվող իրական գործարք­ները` ներմուծում, արտահանում, տրանսֆերտներ և գործոնային եկամուտներ),
* կապիտալի և ֆինանսական հաշիվ (ցույց է տալիս ոչ ռեզիդենտների հետ ֆինանսական բնույթի գործարքները (կապիտալի ներհոսքն ու արտահոսքը)):

Տնտեսության արտաքին կայունության տեսանկյունից կարևոր ցուցանիշ է ընթացիկ հաշվի դեֆի­ցիտը ՀՆԱ-ի նկատմամբ: Միաժամանակ պետք է նշել, որ արտաքին աշխարհի հետ հարաբե­րություն­ներում Հայաստանը համարվում է փոքր և բաց տնտեսություն ունեցող երկիր, ինչը նշանակում է, որ տնտեսական հոսքերի շարժը դեպի երկիր և երկրից դուրս հնա­րավորինս ազատականացված է: Դրա հետ մեկտեղ փոքր բաց տնտեսություններին հատ­կան­շական է բարձր զգայունությունը համաշխարհային տնտեսության զարգացումներից (միջազ­գային բորսաներում գնանշվող ապրանքների գներ, գործընկեր երկրների տնտեսական զար­գացում, համաշխարհային տնտեսության զարգացման միտում և այլն):

***Վերջին տարիների միտումները, ընթացիկ իրավիճակը և կանխատեսումները***

**6.1. Ընթացիկ հաշիվ**

**2014 թվականին ընթացիկ հաշիվը շարունակել է ՀՆԱ-ի նկատմամբ նախորդ տարիներին ձևավորված կրճատ­ման միտումը` 0.3 տոկոսային կետով բարելավելով նախորդ տարվա մակարդակը և** կազմե­լով ՀՆԱ-ի 7.3% (2013թ-ին՝ 7.6%): Ընթացիկ հաշվի պակասուրդի կրճատմանը դրական նպաս­տում է ունեցել հիմնականում արտահանման ծավալ­ների առաջանցիկ աճը: Ընդ որում՝ արտաքին պահանջարկի աճի տեմպերի դանդաղման (հիմնականում` զարգացող երկրներում), համաշխարհային շուկայում պղնձի գների անկման հետևանքով 2014 թվականին արձանագրվել է արտահանման աճի տեմպի դանդաղում կազմելով` 3.8% (1698.1 մլն ԱՄՆ դոլար): Իսկ ներմու­ծումը կազմել է 3753.6 մլն ԱՄՆ դոլար[[15]](#footnote-15)` աճելով 0.7%-ով: Մյուս կողմից, տարվա արդյունքներով նվազել են Հայաստան ներհոսող տրանֆերտները և աշխատողների վարձատրու­թյան եկամուտները` հակազդելով ընթացիկ հաշվի պակասուրդի կրճատմանը: Աղյուսակ 3.6.1-ում ներկայացված են արտաքին հատվածի հիմնական ցուցանիշների միտումները և սպասումները (տե´ս նաև Գծապատկեր 3.6.1.-ը):

**6.2. Արտաքին առևտուր[[16]](#footnote-16)**

**ՀՀ արտաքին ապրանքաշրջանառությունը 2014 թվականին նախորդ տարվա համեմատ արձանագրել է աճի տեմպի դանդաղում, աճելով` 1.8**%-**ով:** Տեղի է ունեցել ինչպես արտահանման, այնպես էլ ներմուծման դոլարային արտահայտու­թյամբ ծավալների աճ. արտահանումն աճել է 4.6%-ով` կազմելով 1547.3 մլն դոլար, իսկ ներմուծումն աճել է 0.9%-ով` կազմելով 4424.4 մլն դոլար:

Արտաքին ապրանքաշրջանառությունը 2015 թվականի առաջին յոթ ամիսների արդյունք­ներով նախորդ տարվա համեմատ կրճատվել է 19.9%-ով (2657.3 մլն ԱՄՆ դոլար): Նախնական պաշտոնական տվյալների համաձայն հունվար-հուլիս ամիսներին տեղի է ունեցել դոլարային արտահայտությամբ արտահանման ծավալների 0.1% աճ և ներմուծման ծավալների 26.7% անկում: 2015 թվականի հունվար-հուլիս ամիսներին ձևավորվել է տնտեսության արտաքին հատվածը բնութագրող ցուցանիշների վատթարացում: Ապրանքների գծով արտաքին առևտրի բացասական մնացորդը (արտահանումը և ներմուծումը հաշվարկված ՖՕԲ գներով) տարվա յոթ ամիսների նախնական տվյալներով բարելավվել է և կազմել 684.5 մլն ԱՄՆ դոլար` նախորդ տարվա համեմատ կրճատվելով 43.8%-ով, որը պայմանավորված է արտահանման աննշան աճով և ներմուծման էական կրճատումով:

**6.3. Ներմուծում**

**2014 թվականին ներմուծումը հիմնականում ունեցել է աճի տեմպի նվազման միտում:** 2014 թվականի ներ­մուծման դոլարային արտահայտությամբ աճի տեմպը նվազել է` հիմնականում պայմա­նա­վորված աշխատողների դրամական փոխանցումների կրճատման հաշվին բնակչության տնօրին­վող եկամուտների նվազմամբ: 2014 թվականի ներմուծման ընդհանուր 0.9% աճի ամենա­բարձր` 0.7 տոկոսային կետը պայմանավորվել է «Ոչ թանկարժեք մետաղներ և դրանցից իրեր» և 0.4 տո­կո­սային կետը՝ «Մեքենաներ, սարքավորումներ և մեխանիզմներ» ապրանքախմբերի ներմուծման աճով:

2015 թվականի հունվար-հուլիս ամիսների ընթացքում արձանագրվել է ներմուծման անկում բոլոր ապրանքախմբերով` կազմելով 26.7%: Նվազման ամենաբարձր` 4.9 տոկոսային կետը պայմանավորվել է «Հանքահումքային արտադրանք» ապրանքախումբի ներմուծման նվազումով` շարունակելով 2013 թվականին սկիզբ առած բացասական նպաստման միտումը, ինչը հիմնականում պայմանավորված է ներքին պահանջարկի նվազմամբ: Ներմուծման նվազմանը 4.8 և 4.4 տոկոսային կետերով նպաստել են համապատասխանաբար «Թանկարժեք և կիսաթանկարժեք քարեր, թանկարժեք մետաղներ և դրանցից իրեր» և «Վերգետնյա օդային և ջրային տրանսպորտի միջոցներ» ապրանքախմբերի նվազումը:

**Կանխատեսում.** 2015 թվականին սպասվում է ապրանքների ներմուծման 19.9% նվազում (դոլարային արտահայտությամբ), ինչը հիմնականում պայմանավորված կլինի արդեն իսկ ձևավորված միտումներով: 2016 թվականին ներմուծման աճի միտումը կվերա­կանգնվի և աճը կկազմի 2.5%` պայմանավորված հիմնականում ներքին տնտեսության զարգացում­ներով և տնօրինվող եկամտի աճով:

**6.4. Արտահանում**

**Չնայած 2014 թվականին դոլարային արտահայտությամբ ներմուծման աճի համեմատ արտահանման աճի առաջանցիկ լինելուն՝ արձանագրվել է արտահանման աճի տեմպի դանդաղում:** 2014 թվականին արտահանման 4.6% աճի ամենաբարձր` 2.9 տոկոսային կետը պայմանավորվել է «Թանկարժեք և կիսա­թանկարժեք քարեր, թանկարժեք մետաղներ և դրանցից իրեր» և 1.9 տոկոսային կետը՝ «Պատրաստի սննդի ար­տադրանք» ապրանքախմբերի արտահանման համապատասխանաբար՝ 22.5% և 9.0% աճերով: Արտահանման աճին 1.9 տոկոսային կետով հակազդել է կառուցվածքում մեծ կշիռ ունեցող «Հանքահումքային ար­տադրանք» և «Ոչ թանկարժեք մետաղներ և դրանցից իրեր» ապրան­քա­խմբերի ծավալների նվազումը (համապատասխանաբար` 5.3% և 2.1%-ով):

2015 թվականի առաջին յոթ ամիսների ընթացքում նախնական տվյալներով ՀՀ արտահանումը աճել է 0.1%-ով` կազմելով 847.1 մլն ԱՄՆ դոլար: 2015 թվականի հունվար-հունիս ամիսներին արտահանման աճին ամենամեծ 6.1 տոկոսային կետով դրական նպաստում է ունեցել «Հանքահում­քային ար­տադրանք» ապրանքախումբը: Արտահանման աճին 2.6 տոկոսային կետով նպաստել են «Բուսական ծագման արտադրանք» և «Մանածագործական իրեր» ապրանքախմբերը: Արտահան­ման աճին 4.2 տոկոսային կետով հակազդել է «Ոչ թանկարժեք մետաղներ և դրանցից իրեր» ապրանքախումբը:

**Կանխատեսում.**Գործընկեր երկրների ընթացիկ և սպասվող անորոշ զարգացումները հիմք են հանդիսացել առա­վել զգուշավոր կանխատեսման համար: 2015 թվականին սպասվում է դոլարային արտահայտությամբ 4.5% (անվանական արժեքով) արտա­հան­ման նվազում, ինչը տեղի է ունենալու միջազգային շուկաներում մետաղների գների նվազման սպասումներով և ՀՀ հիմնական առևտրային գործընկեր երկրում՝ ՌԴ-ում բնակչության եկամուտների անկման հետ կապված արտահանման վերաբերյալ սպասումների վատատե­սու­թ­յամբ: 2016 թվականի համաշխարհային թողարկման աճին և ՀՀ կառավա­րության կողմից տնտեսության արտա­հանելի ոլորտում տարվող քաղաքականության ուղղությանը համահունչ ակնկալվում է, որ արտահանումը կաճի 1.3% (դոլարային արտահայ­տությամբ):

**Գործընկեր երկրներ.**Հայաստանը, լինելով փոքր և բաց տնտեսություն, արագ է արձա­գանքում գործընկեր երկրների տնտեսական զարգացումներին. համաշխարհային տնտեսու­թյունում նկատվող միտումներով (մասնավորապես, զարգացող տնտեսություններից ներդրում­ների նկատելի արտահոսք դեպի զարգացած տնտեսություններ) և տարածաշրջանային ռիսկերով (ՌԴ-ի տնտե­սական զարգաց­ման վատատեսություն) պայմանավորված արտարժույթի ներհոսքը դեպի հանրա­պետություն դան­դաղեց` նպաստելով նաև տնօրինվող եկամուտների նվազմանը և ՀՀ տնտեսական աճի դանդաղ­մանը:

**Արտաքին առևտրի աշխարհագրական կառուցվածքը**. Հայաստանյան ապրանքների նկատմամբ ներկա­յաց­նե­լով հիմ­նա­կան պահանջարկը` 2014 թվականի ՀՀ արտահանման 4.6% աճի շուրջ 14.0 տո­կո­սային կետը ապահովել են հետևյալ 3 երկրները` Չինաստան` 6.9, Գերմանիա` 4.9, Իրաք` 2.2 տոկոսային կե­տե­րով: Նշված երկրներ արտահանվող հիմնական ապրան­քա­տեսակներն են` հանքաքար, խարամ, մոխիր, մետաղներ, այլ ոչ թանկարժեք մետաղներ, մետա­ղակերամիկա, ապրանքներ դրան­ցից, ծխախոտ և ծխախոտի արդյունաբերական փոխա­րինողներ, մոմանյութեր և այլ ապ­րանք­ներ: Մյուս հիմնական գործընկեր երկրների նպաստումը արտահանման աճին 2014 թվա­կա­նի արդյունքներով հիմնականում բացասական էր:

2014 թվականի երկրի արտաքին սպառողական պահանջարկի ներմուծման հաշվին բավա­րարմանը գործընկեր երկրներից ամենամեծ նպաստումն են ունեցել` Ռուսաստանը (նպաստումը` 2.2 տոկոսային կետ, հանքային վառելանյութեր, նավթ և նավթամթերք, բիտումային միջոցներ, մոմա- ն­յու­թեր, հացահատիկներ), Չինաստանը (0.7, միջուկային ռեակտորներ, կաթսաներ, սարքա­վորում­ներ և մեխանիկական մասեր, էլեկտրական մեքենաներ և սարքավորումներ, ձայնագրող ապարատ­ներ և դրանց մասեր, կահույք, անկողնային պարագաներ և դրանց հարակից մասեր), որոնք ապահովել են 2014 թվականի ընդհանուր ներմուծման 0.9**%** աճի 2.9 տոկոսային կետը: Գործընկեր երկրներից ՀՀ ներմուծման աճին հիմնականում բացասական նպաստում են ունեցել Ռումինիան` 1.8, Բուլղարիան` 1.0, Հարավային Աֆրիկան՝ 0.9, Ուկրաինան` 0.6, Շվեյցարիան` 0.6 և Իսրայելը` 0.4 տոկոսային կետով:

Վերը նշված միտումների արդյունքում 2014 թվականին ՀՀ արտաքին առևտրաշրջանառության ԱՊՀ և ԵՄ երկրների մասնաբաժինները կազմել են համապատասխանաբար 28.8% և 26.8%: 2014 թվականին ՀՀ խոշոր յոթ առևտրային գործընկեր երկրների շրջանակում ընդգրկված էին Չինաստանը (առևտրաշրջանառության 9.8%), Գերմանիան (7.4%), Իրանը (4.9%), ԱՄՆ-ն (3.7%), Իտալիան (3.6%), ինչպես նաև ԱՊՀ երկրներից Ռուսաստանը (24.0%) և Ուկրաինան (3.6%):

2015 թվականի հունվար-հուլիս ամիսների ընթացքում նախորդ տարվա համապատասխան ժամանակաշրջանի համեմատ ՀՀ արտահանման 0.1% աճի 9.3 տոկոսային կետը ապահվել են այլ երկրներից 3 երկները՝ Շվեյցարիան՝ 3.3, Իրաքը՝ 3.1, Չինաստանը՝ 2.9 տոկոսային կետերով: ՀՀ արտահանման մեջ ընթացիկ տարվա յոթ ամիսների արդյունքներով նախորդ տարվա համապա­տաս­խան ժամանակաշրջանի համեմատ ԱՊՀ և ԵՄ երկրներ արտահանման կշիռները նվազել են համապատասխանաբար 6.9 և 1.1 տոկոսային կետերով, իսկ այլ երկրների կշիռը ավելացել է 8 տոկոսային կետով: Ընթացիկ տարվա յոթ ամիսների արդյունքներով ներմուծման 26.7% անկմանը հիմնականում նպաստել են Չինաստանը` 2.5, Գերմանիան` 2.4, Շվեյցարիան` 2.4, Ռուսաստանը` 2.1, Թուրքիան` 2.1, Ճապոնիան` 1.6, Ուկրաինան` 1.5 տոկոսային կետով:

**6.5. Փոխարժեք**

**ՀՀ դրամի փոխարժեքի արժեզրկման միտումը ԱՄՆ դոլարի նկատմամբ պահպանվում է:** Վերջին տարիների ընթացքում ԱՄՆ դոլարի նկատմամբ ՀՀ դրամի փոխարժեքը շարունակաբար արժեզրկվել է: 2014 թվականին փոխարժեքը շարունակել է դրսևորել նույն վարքագիծը` նախորդ տարվա միջինի նկատմամբ արժեզրկվելով 1.5%-ով, որին հիմնականում նպաստել են համաշ­խարհային տնտեսության և տարածաշրջանային զարգացումները:

Համաշխարհային, տարածաշրջանային և ներքին տնտեսության զարգացումների ներքո 2015 թվականի առաջին կիսամյակում նկատվում էր ԱՄՆ դոլարի նկատմամբ ՀՀ դրամի փոխարժեքի արժեզրկման տեմպերի դանդաղման միտում, սակայն սկսած հուլիս ամսից նկատվում է հակառակ միտումը: Ընթացիկ տարվա հունվար-հուլիս ամիսներին միջին փոխարժեքը կազմել է 476.93 դրամ 1 ԱՄՆ դոլարի դիմաց` նախորդ տարվա նույն ժամանակահատվածի նկատմամբ արժեզրկվելով 13.8%:

**Իրական արդյունավետ փոխարժեքը շարունակում է մնալ զգալի արժևորված` բացա­սական ազդեցություն թողնելով երկրի ընթացիկ հաշվի ձևավորման վրա:** ՀՀ ազգային արժույթը ոչ միայն դոլարի, այլ նաև արտաքին առևտրի տեսանկյունից առավել կարևոր մի քանի արժույթ­ներից բաղկացած «զամբյուղի» նկատմամբ (անվանական արդյու­նավետ փոխարժեք[[17]](#footnote-17)) ընթացիկ տարվա առաջին յոթ ամիսներին նախորդ տարվա համապա­տասխան ժամանակահատվածի համե­մատ արժևորվել է մոտ 11.5%-ով, ինչը նշանակում է, որ ՀՀ դրամը արժևորվել է հիմնական արժույթ­ների միավորված գնի համեմատ, ընդ որում վերոնշյալ «զամբյուղում» ընդգրկված մնացած երկրների արժույթները դոլարի նկատմամբ արժեզրկվել են ավելի շատ (շուրջ 25%-ով), քան ՀՀ դրամը: Իրական արդյունավետ փոխարժեքը 2015 թվականի հունվար-հուլիս ամիսներին, հիմնականում պայմանավորված անվանական արդյունավետ փոխարժեքի վարքագծով, նախորդ տարվա նույն ժամանակաշրջանի նկատմամբ արժևորվել է 8.7%, ընդ որում` իրական արդյունավետ փոխարժեքի արժևորման միտումը նկատվում է դեռևս 2013 թվականի տարեվերջից:

**Կանխատեսում.**2015 թվականին ակնկալվում է ՀՆԱ-ի նկատմամբ ընթացիկ հաշվի պակասուրդի 5.8% մակարդակ, իսկ 2016 թվականին այն կկազմի 6.2%:

**Աղյուսակ 6.6. Վճարային հաշվեկշիռ (ՀՆԱ-ի նկատմամբ %)**

|  |  |  |  |  |  |  |
| --- | --- | --- | --- | --- | --- | --- |
|  | 2011 | 2012 | 2013 | 2014 | 2015 | 2016 |
| Ընթացիկ հաշիվ/ՀՆԱ | -10.4  | -10.0  | -7.6  | -7.3  | -5.8 | -6.2 |
| Ուղղակի ներդրումներ/ՀՆԱ | -4.3 | -4.5 | -3.2 | -3.3 | -2.7 | -2.9 |

**Գծապատկեր 6.7. Ընթացիկ հաշվի պակասուրդ/ՀՆԱ, 2000-2016թթ.**

**7. Պետական հատված**

**7.1. Հարկաբյուջետային հատված**

**Հարկաբյուջետային քաղաքականության մոտեցումը եղել է բազմակողմ և միաժամանակ հավասարակշռված: Ընդ որում, նպատակ է դրվել չափավոր նպաստել տնտեսության վերա­կանգն­մանը, չխաթարելով մակրոտնտեսական և հարկաբյուջետային կայունությունը:**

 2014 թվականին պետական բյուջեի ընդհանուր եկամուտները կազմել են ՀՆԱ-ի 23.6%` նախորդ տարվա նկատմամբ բարելավվելով 0.1 տոկոսային կետով, իսկ հարկային եկամուտները` ներառյալ պարտադիր սոցիալական ապահովության վճարները, կազմել են ՀՆԱ-ի 22.0%-ը` մնալով նա­խորդ տարվա նույն մակարդակին: Նա­խորդ տարվա նկատմամբ պե­տական բյուջեի եկամուտների անվանական աճը կազմել է 6.85%, իսկ հարկային եկամուտներինը` ներառյալ սոցիալական ապահովության վճարները` 6.3%:

 ՀՀ պետական բյուջեի ծախսեր/ՀՆԱ ցուցանիշը 2014 թվականի արդյունքներով նախորդ տարվա նկատմամբ աճել է 0.4 տոկոսային կետով և կազմել 25.5%: ՀՀ պետական բյուջեի դեֆիցիտը 2014 թվականին կազմել է ՀՆԱ-ի 1.9%, նախորդ տարվա 1.6% դիմաց:

**Հարկաբյուջետային քաղաքականությունը 2015 թվականին եղել է խթանող:**

 2015 թվականի հունվար-հուլիսին նախորդ տարվա նույն ժամանակահատվածի նկատ­մամբ պետական բյուջեի եկամուտների գծով արձանագրվել է 0.8% աճ, իսկ հարկային եկա­մուտ­ների մա­սով` 0.04% նվազում:

 ՀՀ պետական բյուջեի ծախսերը 2015 թվականի հունվար-հուլիսին նախորդ տարվա նույն ժամանակահատվածի նկատմամբ աճել են 15.2%-ով, որից ընթացիկ ծախսերի գծով արձանագրվել է աճ` 14.85%-ով, իսկ կապիտալ ծախսերի գծով` 22.8%-ով:

**Գծապատկեր 7.1. Հարկաբյուջետային ազդակը[[18]](#footnote-18) 2008-2016 թվականներին**

 **Կանխատեսում.** 2015 թվականի հարկաբյուջետային քաղաքականության կանխատեսումների հիմքում ընկած են ՀՆԱ-ի նկատմամբ հարկային եկամուտների 21.1 տոկոս և պետական բյուջեի պակասուրդի 3.8 տոկոս մակարդակի ապահովման ուղենիշները, որի պայմաններում հարկաբյուջե­տային քաղաքականությունը կլինի խթանող, իսկ 2016 թվականինը՝ չեզոք:

**Հավելված. Հիմնական մակրոտնտեսական ցուցանիշներ**

|  |  |  |  |  |  |
| --- | --- | --- | --- | --- | --- |
| Ցուցանիշներ | 2012 | 2013 | 2014 | 2015 | 2016 |
| **փաստ.** | **փաստ.** | **փաստ.** | **կանխ.** | կանխ. |
| Անվանական ՀՆԱ, մլրդ դրամ | 4266.5 | 4555.6 | 4843.2 | 5122.4 | 5442.8 |
| Իրական ՀՆԱ ինդեքս | 107.2  | 103.3  | 103.5  | 102.5 | 102.2 |
| ՀՆԱ դեֆլյատոր  | 98.8  | 103.4  | 102.7  | 103.2 | 104.0 |
| Գնաճ (12-ամսյա) % | 3.2  | 5.6  | 4.6  | 3.0 | 4.0 |
| Գնաճ (միջին, նախորդ տարվա նկատմամբ) % | 2.6 | 5.8  | 3.0  | 4.3 | 4.0 |
| *ՀՆԱ իրական աճն ըստ ճյուղերի ավելացված արժեքների* |
| ՀՆԱ | 7.2 | 3.3 | 3.5 | 2.5 | 2.2 |
|  Արդյունաբերություն | 6.3 | 6.3 | -0.7 | 4.1 | 3.7 |
|  Գյուղատնտեսություն  | 9.5 | 7.6 | 7.8 | 9.5 | 4.0 |
|  Շինարարություն  | 4.8 | -7.4 | -4.6 | 1.0 | 1.0 |
|  Ծառայություններ | 6.3 | 3.1 | 5.7 | 0.6 | 1.3 |
|  Զուտ հարկեր | 9.9 | 3.6 | 1.8 | -2.7 | 1.5 |
| *ՀՆԱ ծախսային կոմպոնենտների իրական աճերը* |
| Վերջնական սպառում | 7.7  | 1.7  | 1.1  | -0.6 | 0.3 |
|  Պետական | -1.4  | 7.6  | 6.4  | 5.1 | -6.8 |
|  Մասնավոր | 9.1  | 0.9  | 0.4  | -1.5 | 1.5 |
| Կապիտալի համախառն կուտակում | 0.5  | -9.1  | -2.6  | -5.1 | 3.4 |
|  Պետական | -20.9  | -6.9  | 3.0  | -9.0 | -6.0 |
|  Մասնավոր | 5.8  | -9.5  | -3.6  | -4.4 | 5.0 |
| Ապրանքների և ծառայությունների արտահանում  | 8.4 | 8.6  | 6.4  | 10.6 | -1.8 |
| Ապրանքների և ծառայությունների ներմուծում  | -2.8  | -2.1  | -1.0  | -7.7 | -1.7 |
| *Արտաքին հատված, մլն. ԱՄՆ դոլար*  |
| Ապրանքների և ծառայությունների արտահանում | 2918  | 3156  | 3319  | 3226.3 | 3215.1 |
| Ապրանքների և ծառայությունների ներմուծում | 5131  | 5365  | 5468  | 4634.3 | 4693.0 |
| Ապրանքների արտահանում | 1516  | 1636  | 1698  | 1621.7 | 1643.5 |
| Ապրանքների ներմուծում | 3628  | 3728  | 3754  | 3005.8 | 3081.0 |
| Ապրանքների արտահանման աճ, % | 5.9  | 7.9  | 3.8  | -4.5 | 1.3 |
| Ապրանքների ներմուծման աճ, % | 2.4  | 2.8  | 0.7  | -19.9 | 2.5 |
| Ընթացիկ հաշիվ, մլն. ԱՄՆ դոլար | -1058  | -845  | -849  | -620.0 | -667.0 |
| *ՀՆԱ-ի նկատմամբ տոկոս* |
| Ապրանքների և ծառայությունների հաշվեկշիռ | -20.8  | -19.9  | -18.5  | -13.3 | -13.8 |
| Ապրանքների և ծառայությունների արտահանում | 27.5  | 28.4  | 28.5  | 30.4 | 30.1 |
| Ապրանքների և ծառայությունների ներմուծում | 48.3  | 48.2  | 47.0  | 43.7 | 44.0 |
| Առևտրային հաշիվ | -19.9  | -18.8  | -17.7  | -13.0 | -13.5 |
| Ընթացիկ հաշիվ (ներառյալ պաշտոնական տրանսֆերտները) | -10.0  | -7.6  | -7.3  | -5.8 | -6.2 |
| Ներմուծման ծածկույթը (ամիսներով) | 4.2  | 5.0  | 3.3  | 5.1 | 5.3 |

1. ՀՆԱ-ի իրական աճ ասելով հասկանում ենք տնտեսությունում ստեղծված ՀՆԱ-ի ծավալային աճը` առանց գնային փոփոխության: [↑](#footnote-ref-1)
2. Սույն պարբերության ցուցանիշները վերաբերում են տնտեսության ճյուղերում ստեղծված ավելացված արժեքին: [↑](#footnote-ref-2)
3. 2011 թվականից ՀՀ Ազգային վիճակագրական ծառայությունը ամսական ՀՆԱ-ից անցում է կատարել ՏԱՑ-ի հաշվարկմանը: Ի տարբերություն Ազգային հաշիվների մեթոդաբանությամբ հաշվարկվող ՀՆԱ ցուցանիշի (որն ունի եռամսյակային և տարեկան պարբերականություն) ամսական ՏԱՑ-ը բնութագրում է տնտեսությունում ապրանքների և ծառայությունների թողարկման ծավալների փոփոխությունը, այլ ոչ թե ավելացված արժեքի փոփոխությունը: Բացի այդ, ամսական ՏԱՑ-ը չի ընդգրկում արտադրանքի զուտ հարկերը և ֆինանսական միջնորդության անուղղակիորեն չափվող ծառայությունները (ՖՄԱՉԾ), որոնք ներառվում են եռամսյակային և տարեկան ՀՆԱ-ի արտադրական եղանակով հաշվարկներում: [↑](#footnote-ref-3)
4. Տես ԱՄՀ, պղնձի գները 2014թ նվազել են շուրջ 6.4%-ով: [↑](#footnote-ref-4)
5. Այս պարբերությունում ներկայացված են ճյուղի թողարկման ծավալների ցուցանիշները, որոնք տարբերվում են ճյուղի ավելացված արժեքները բնութագրող ցուցանիշներից: [↑](#footnote-ref-5)
6. Ենթաճյուղերի նպաստումների ցուցանիշները այս և հաջորդ ճյուղերի համար հաշվարկվել են ՀՀ ֆինանսների նախարարության կողմից` ՀՀ ԱՎԾ ամսական ցուցանիշների պաշտոնական հրապարակումների հիման վրա: [↑](#footnote-ref-6)
7. 2015թ հունվարի 1-դրությամբ խոշոր եղջերավոր կենդանիների աճը կազմել է 1.6%, ոչխարներինը և այծերինը 3,9% [↑](#footnote-ref-7)
8. Վարկերի տոկոսադրույքների սուբսիդավորման, գյուղատնտեսական մթերքների իրացման շղթայի ապահովման, ցորենի և գարու սերմնաբուծության և սերմնարտադրության, օրգանական գյուղատնտեսության զարգացման, տեղական կենսապարարտանյութերի զարգացման, գյուղատնտեսական տեխնիկայի վերազինման ծրագրեր: [↑](#footnote-ref-8)
9. Արտահանելի հատվածի մեջ դիտարկվել են արդյունաբերությունն ու գյուղատնտեսությունը: [↑](#footnote-ref-9)
10. 2015թ. համախառն պահանջարկի առաջին կիսամյակի ցուցանիշները ՀՀ ֆինանսների նախարարության գնահատականներն են [↑](#footnote-ref-10)
11. Այս բաժնում ներկայացված են արտահանման և ներմուծման իրական աճի ցուցանիշները դրամային արտահայտությամբ: [↑](#footnote-ref-11)
12. Ներառված են նաև ծառայությունները [↑](#footnote-ref-12)
13. Ընդգրկված չեն կուտակված տոկոսները: Վարկերի մեջ ներառված են նաև ֆակտորինգային, լիզինգային գործառնությունները և ռեպո համաձայնագրերը: [↑](#footnote-ref-13)
14. Ցուցանիշների համադրելիությունը ապահովելու տեսանկյունից վարկերը և ավանդները պետք է դիտարկել տարեկան ՀՆԱ-ի մեջ: [↑](#footnote-ref-14)
15. ՀՀ վճարային հաշվեկշռի տվյալներով ( ՖՕԲ) [↑](#footnote-ref-15)
16. Արտաքին հատվածի 2015 թվականի ընթացիկ ժամանակաշրջանի ցուցանիշների ստորև ներկայացված գնահատականները նախնական են և հիմնված են ընթացիկ տարվա վեց ամիսների ճշգրտված պաշտոնական տվյալների վրա, որոնք դեռևս ենթակա են լրացուցիչ վերանայման (կապված ՀՀ և ԵԱՏՄ երկրների միջև փոխադարձ առևտրի վերաբերյալ մաքսային մարմիններին ներկայացվող նոր վիճակագրական ձևի ոչ բոլոր ռեսպոնդենտների կողմից ներկայացմամբ): [↑](#footnote-ref-16)
17. Արդյունավետ փոխարժեքը ցույց է տալիս ազգային արժույթի փոխարժեքի միջինացված շարժընթացը ոչ թե մեկ, այլ մի քանի, հանրապետության համար ավելի կարևոր արժույթներից բաղկացած “զամբյուղի” նկատմամբ: Ընդ որում, հաշվարկներում զամբյուղը կազմող արժույթները նախ բերվում են դոլարային արտահայտության, որից հետո ճշգրտվում են ԱՄՆ դոլար/ՀՀ դրամ փոխարժեքով, այսինքն` հաշվարկվում է դրամի կրոս կուրսը` յուրաքանչյուր տարադրամի 1 միավորի դիմաց (դրամի անուղղակի գնանշում):

Հաշվարկներում օգտագործվել են ՀՀ կենտրոնական բանկի պաշտոնական կայքի 2015թ. սեպտեմբերի 18-ի դրությամբ տվյալները: [↑](#footnote-ref-17)
18. Հարկաբյուջետային քաղաքականության ազդեցությունն ամբողջական պահանջարկի վրա գնահատելու համար օգտագործվել է հարկաբյուջետային ազդակի ցուցանիշը, որը բյուջեի եկամուտների ազդակի և ծախսերի ազդակի հանրագումարն է: [↑](#footnote-ref-18)